Vir ’n presisiegebruiker word ’n “lewende program” regstreeks uitgesaai, terwyl ’n “lewendige program” vrolik verloop, al is dit ’n opname. Vir ’n presisiegebruiker “blyk” iemand siek te wees as die toestand bevestig is (“blyk” is ’n sekerheidswoord); as siekte vermoed word, “lyk” die persoon siek, of “skyn” sy siek te wees (“lyk” en “skyn” dui onsekerheid aan). “Iemand is blykbaar siek” dui op hoorsê; “iemand is skynbaar siek” beteken die “sieke” bak ’n kluitjie. Vir presisiegebruikers gaan “kritiese” opmerkings altyd met afkeuring – soms onnodig so – gepaard, terwyl “kritieke” opmerkings beslissend en noodsaaklik is.
Die skryftaal parasiteer op die gesproke taal, ja, maar dit bly kunsmatig. En juis daarom – omdat dit ’n kuns is, en een van die mens se grootste prestasies – is dit ’n vaardigheid wat beskerming verdien. En oefening.